Keserű alma

Kaszálni indultunk ma Bózsi barátommal. Eső után, a legelő árnyékosabb oldalán friss zöld a sarjú. Amint kiértünk a területre, megkívántam a rét közepén terpeszkedő félvad almafa gyümölcsét. Az egyik lepottyant sárguló példányba bele is haraptam. Az első falat után köptem ki - szörnyen keserű volt.

Nekiálltunk a munkának. Gondoltam, tegnap egy csomó adminisztrációs munka volt, holnap értekezlet Budapesten, holnapután vidékfejlesztési konferenciát tartunk Sólyban, ma még ezekre is készülni kell, jól fog hát esni 2-3 óra munka a szabadban.

Eltelt vagy tíz perc, mire belejöttem a mozdulatokba. És mivel az az öröm töltött el, hogy belejöttem a mozdulatokba, nagy lelkesen vágni kezdtem a rendet. Gondoltam, megmutatom mesteremnek, Bózsinak (és egy kicsit magamnak is), hogy megy az nekem, nem kell félteni. Bózsi nem szólt semmit, bölcsen hallgatva vágta a füvet és gereblyézett.

Eltelt vagy 20 perc és bár jól haladtam, folyt rólam az amúgy is fülledt időben a verejték. Bózsi látva, hogy az inget is levetem, csendesen megszólalt:

* Lassan kell, csinálni, akkor nem merül ki az ember olyan hamar…

Eszembe jutott 1990 nyara. Amikor az éjszakán át robogó vonat hajnalra beért Gyergyóba és mi, 9 frissen érettségizett, nagypofájú kamasz kicsit a másnaposságtól, de még inkább az ébredő székely világ hangulatától áhítatos csendben néztük az elrobogó tájat. Emberek kaszáltak a domboldalak valószínűtlen meredek lejtőin. Sárga szalmakalapok mozogtak lassú, biztos mozgással és haladtak egyre előrébb, egyre feljebb a kaszálókon. Míg élek, nem felejtem el első, önálló erdélyi utam első képeit: a bölcsen kaszáló székelyeket a gyergyói hegyek oldalában. Annál is inkább eleven a kép, mert azóta, ha vonattal, ha stoppal, ha autóval Erdélybe utaztam az elmúlt 23 évben, mindig találkozom a sárga szalmakalapos magyarokkal a székely hegyek oldalaiban. Erre az örök Erdély-képre gondolva visszavettem a lendületből. Csendben, a kaszának, a rétnek tiszteletet adva haladtam tovább a munkával – Bózsi mellett.

Nem voltunk kint 2 órát, mire végeztünk a kiszemelt területtel. Ezúttal ki nem merültem, pusztán jól eső fáradtságot éreztem. Mielőtt elindultunk megrakva a szekeret, lehajoltam az eldobott keserű gyümölcsért és beleharaptam. Egészen finommá érett a félvad alma, ott a rét közepén.